ΓΡΑΠΤΗ ΕΡΩΤΗΣΗ E-2969/98

υποβολή: Cristiana Muscardini (NI) και Gianfranco Fini (NI) προς την Επιτροπή

(8 Οκτωβρίου 1998)

Θέμα: Europol και Ιnternet

Η χρήση του Internet εκ μέρους των παιδεραστών και η διάδοση σκανδαλωδών εικόνων ανηλίκων, που προσφάτως αποτέλεσαν αντικείμενο κατασταλτικών παρεμβάσεων εκ μέρους των αστυνομικών αρχών ορισμένων κρατών κατά των υπευθύνων αυτών των παρανόμων πράξεων, καθιστούν αναγκαία την ανάληψη συντονισμένης δράσης από τα κράτη μέλη, σε συνεργασία με τους διεθνείς οργανισμούς που προασπίζονται την αξιοπρέπεια και τα δικαιώματα των ανηλίκων.

Με στόχο να καταπολεμηθεί αποτελεσματικότερα το φαινόμενο αυτό, είναι σε θέση η Επιτροπή να εκθέσει κατά πόσον:

1. θεωρεί σκόπιμο να υποβάλει προτάσεις που να έχουν ως αντικείμενο την νομοθετική ρύθμιση της χρήσης του Internet, απαγορεύοντας την πρόσβαση στο δίκτυο σε πρωτοβουλίες οι οποίες είναι αντίθετες με την αξιοπρέπεια των ατόμων;

2. θεωρεί χρήσιμο να προτείνει στις κυβερνήσεις τη δημιουργία ενός "τρίτου πυλώνα" για την εναρμόνιση των νομοθεσιών που αφορούν την παιδεραστία και την προάσπιση των ανηλίκων;

3. θεωρεί ότι η διεξαγωγή ερευνών και η λήψη μέτρων εις βάρος των ατόμων που χρησιμοποιούν το Internet για λόγους παιδεραστίας εμπίπτει στις αρμοδιόητες της Europol;

Απάντηση της κ. Gradin εξ ονόματος της Επιτροπής

(19 Νοεμβρίου 1998)

1. Η Κοινότητα έχει χαράξει μία σαφώς καθορισμένη πολιτική στον τομέα αυτό, η οποία βασίζεται σε σειρά συμπληρωματικών μέσων.

Μετά από ευρείας κλίμακας διαβουλεύσεις με βάση ένα πράσινο βιβλίο για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης(1), η σύσταση του Συμβουλίου της 24ης Σεπτεμβρίου 1998 για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(2), είναι η πρώτη νομική πράξη που αναφέρεται στο περιεχόμενο των οπτικοακουστικών υπηρεσιών και των υπηρεσιών πληροφόρησης που καθίστανται διαθέσιμες στο Ίντερνετ σε απευθείας σύνδεση (on-line).

Με βάση μία ανακοίνωση, ένα ψήφισμα του Συμβουλίου και δύο εκθέσεις της ομάδας εργασίας για το παράνομο και επιβλαβές περιεχόμενο, η Επιτροπή ενέκρινε πρόταση σχεδίου δράσης για την προώθηση της ασφαλούς χρήσης του Ίντερνετ(3). Το σχέδιο δράσης υποστηρίζει τρεις τομείς: ένα ευρωπαϊκό δίκτυο διεκπεραίωσης καταγγελιών (hotlines), αυτορρύθμιση από τη βιομηχανία, έλεγχος και αξιολόγηση, και πληροφόρηση. Τα κράτη μέλη οφείλουν επίσης, βάσει της σύστασης για την προστασία των ανηλίκων και της ανθρώπινης αξιοπρέπειας, να δημιουργήσουν το κατάλληλο πλαίσιο. Η σύσταση παρέχει κατευθυντήριες γραμμές για την ανάπτυξη εθελοντικής εθνικής αυτορρύθμισης, βασισμένης σε τέσσερα στοιχεία: κώδικες δεοντολογίας; διαβούλευση και αντιπροσωπευτικότητα των ενδιαφερόμενων μερών (βιομηχανία, πάροχοι υπηρεσιών και πρόσβασης, ενώσεις χρηστών και σύλλογοι γονέων και κηδεμόνων, δημόσιοι οργανισμοί, κυβέρνηση) με σκοπό την κατάρτιση, εφαρμογή και αξιολόγηση κωδίκων δεοντολογίας; εθνικοί οργανισμοί αντιπροσωπευτικοί όλων των εμπλεκόμενων μερών με σκοπό τη διευκόλυνση της συνεργασίας στο επίπεδο της Ένωσης; και εθνική αξιολόγηση της αυτορρύθμισης.

2. Η Επιτροπή συμφωνεί ότι οι κυβερνήσεις θα πρέπει να δραστηριοποιηθούν στο πλαίσιο του τρίτου πυλώνα και υποδέχεται θετικά το σχέδιο κοινής δράσης που υποβλήθηκε από την αυστριακή προεδρία για την καταπολέμηση της παιδικής πορνογραφίας στο Ίντερνετ.

3. Όσον αφορά την απόφαση του Συμβουλίου της 4ης Δεκεμβρίου 1997, ένα σχέδιο απόφασης του Συμβουλίου βρίσκεται στο στάδιο της προπαρασκευής, με σκοπό την διεύρυνση της εντολής που έχει δοθεί στην Ευρωπόλ στον τομέα σωματεμπορίας για να καλύψει και το υλικό παιδικής πορνογραφίας. Επί του παρόντος και σύμφωνα με τη σύμβαση ίδρυσης της Ευρωπόλ, η παιδική πορνογραφία μπορεί να αντιμετωπισθεί από την Ευρωπόλ μόνο στο πλαίσιο έρευνας για περίπτωση σωματεμπορίας.

(1) COM(96)483 τελικό.

(2) ΕΕ L 270 της 7.10.1998.

(3) COM(97)582 τελικό, όπως τροποποιήθηκε από το COM(98)518 τελικό.